ועדת הכספים, כנסת 18, פרוטוקול מספר 913, 2011-12-06 11:50

משה גפני: אני פותח את ישיבת ועדת הכספים.

משה גפני: על סדר היום שינויים בתקציב לשנת 2011.

משה גפני: פניות מספר 621 ו-622 – משרד השיכון, משרד הנגב והגליל דיבר אתי מנכ"ל משרד השיכון – אמרתי את זה גם לראובן קוגן – והוא מאוד מרוגז על העברה שעשינו לנושא של השמירה במזרח ירושלים.

משה גפני: הוא טוען שהורדתם את זה מסעיפים חברתיים במשרד.

משה גפני: הוא אומר שלקחתם את זה משיקום שכונות, מתקציבים חברתיים.

צחי דוד: לא לקחנו את זה משיקום שכונות.

משה גפני: כך הוא אומר.

צחי דוד: לא לקחנו משיקום שכונות.

משה גפני: מנכ"ל משרד.

משה גפני: כך הוא אומר.

צחי דוד: לא לקחנו תקציב משיקום שכונות.

צחי דוד: לקחנו ממוסדות ציבור.

משה גפני: מוסדות ציבור ושיקום שכונות.

משה גפני: אבל גם מוסדות ציבור.

צחי דוד: א

צחי דוד: בטחת מזרח ירושלים הוא נושא ככל יתר הנושאים בתקציב המשרד.

משה גפני: אבל אתם קובעים מאיפה מוציאים את זה?

משה גפני: המנכ"ל בא בטענות אלי איך אישרתי דבר כזה.

משה גפני: השאלה היא מי מנהל את הדברים, מנכ"ל משרד השיכון או אתם?

משה גפני: אני אקבל כל החלטה שלכם.

צחי דוד: מנכ"ל משרד השיכון ידע.

משה גפני: יש לכם כסף של המשכנתאות.

משה גפני: כשהבאתם את זה בשבוע שעבר, עדיין לא היה החוק שמקלים במשכנתאות לזכאי משרד השיכון ותמיד חזרו אליכם חמישה מיליון שקלים.

משה גפני: עכשיו יחזרו אליכם פחות אבל הייתם יכולים לקחת מזה והשאלה היא למה לקחתם מתקציבים חברתיים.

צחי דוד: זה לא מתקציבים חברתיים.

צחי דוד: למשרד יש סיכום תקציבי, חלק ממנו היה אמור לממן גם את הנושא הזה.

צחי דוד: היינו צריכים לעשות הסטה פנימית.

משה גפני: אנחנו נצטרך לברר את זה כי הרגשתי מאוד לא נעים מול המנכ"ל, כאילו פעלתי נגדו.

משה גפני: אני לא ידעתי.

משה גפני: בבקשה, מה אלה ההעברות האלה?

צחי דוד: להעביר שני מיליון שקלים ממשרד השיכון למשרד הנגב והגליל להקמת קרייה חינוכית שיקומית לאוכלוסייה הבדואית בהתאם להחלטת ממשלה.

משה גפני: אנחנו מצביעים.

משה גפני: בעד אישור פניות מספר 621 ו-622 – פה אחד הבקשה אושרה.

משה גפני: מה זה העברת עובדת משרד השיכון למשרד הנגב והגליל?

צחי דוד: סליחה, טעות שלי.

צחי דוד: אלה שתי פניות שונות ממשרד השיכון למשרד הנגב והגליל.

משה גפני: תסביר.

צחי דוד: עובדת של משרד השיכון ממחוז תל אביב שהועברה למשרד הנגב והגליל.

משה גפני: למה?

צחי דוד: חוסר התאמה במשרד השיכון והיא נקלטה במשרד הנגב והגליל.

משה גפני: לא הבנתי.

צחי דוד: יש עובדת במחוז תל אביב של משרד השיכון.

צחי דוד: בסיכום בין המשרדים היא הועברה למשרד הנגב והגליל.

משה גפני: מה זאת אומרת חוסר התאמה?

משה גפני: היא לא מתאימה לעבוד במשרד השיכון?

צחי דוד: היעילות שלה תהיה יותר גדולה במשרד הנגב והגליל.

רוחמה אברהם-בלילא: איזו הגדרה.

משה גפני: הבנתי.

משה גפני: העובדת הזאת לא מ-ש"ס אלא מהליכוד?

משה גפני: לא הבנתי.

משה גפני: למה כאן היא כן מתאימה?

צחי דוד: זה לא עניין שלא מתאימה.

צחי דוד: במשרד השיכון יש עודף כוח אדם.

משה גפני: יש כאן מישהו ממשרד השיכון?

משה גפני: יש לך ידיעה בעניין הזה?

משה גפני: אם אתה יודע, תאמר.

צחי דוד: מילה.

צחי דוד: במשרד השיכון יש עודף כוח אדם ולעתים, במקום להביא עובד חדש, מסיטים עובד ממשרד שיש בו עודף כוח אדם למשרד שיש בו פחות כוח אדם.

רוחמה אברהם-בלילא: לעתים מסיטים.

רוחמה אברהם-בלילא: מתי הייתה ההסטה האחרונה?

צחי דוד: אנחנו עושים את זה כל שנה כמה פעמים.

רוחמה אברהם-בלילא: מתי הייתה ההסטה האחרונה?

צחי דוד: לפני מספר חודשים.

מגלי והבה: כל הזמן יש.

רוחמה אברהם-בלילא: אפשר לדעת באיזה עובדת מדובר?

משה גפני: אני מחכה לשמוע ממשרד השיכון.

דרור סורוקה: יש עובדת שלא מילאה תפקיד משמעותי במשרד השיכון ובהסכמה בין שני המשרדים היא תעבור למשרד נגב וגליל.

מגלי והבה: כמה שנים היא עבדה במשרד השיכון?

רוחמה אברהם-בלילא: זה אומר שמשרד השיכון מוותר על תקן?

דרור סורוקה: כן, מוותר על תקן.

רוחמה אברהם-בלילא: רק כדי להיפטר מאותה עובדת.

רוחמה אברהם-בלילא: אדוני היושב ראש, אתה יודע כמה זמן לוקח לשר להשיג תקן דרך הנציבות, להגדיל את התקן דרך הנציבות במצבת כוח אדם?

רוחמה אברהם-בלילא: כשרה הייתי צריכה צוות ואתה יודע איזה משא ומתן התקיים?

רוחמה אברהם-בלילא: לא שהנציבות לא באה לקראתי, היא בהחלט באה.

משה גפני: באיזו מחלקה היא עבדה?

דרור סורוקה: פניות ציבור.

רוחמה אברהם-בלילא: ולאיזו מחלקה היא עוברת?

משה גפני: ומי בא במקומה?

דרור סורוקה: בבינוי ושיכון יש אגף גדול של פניות ציבור שכולל כמה וכמה עובדים.

דרור סורוקה: בנגב וגליל אין.

דרור סורוקה: הקימו אגף ולכן העבירו אותה כדי שתהיה אחראית על פניות הציבור בנגב וגליל.

דרור סורוקה: זה בהסכמה עם הנציבות.

משה גפני: העובדת מסכימה?

דרור סורוקה: העובדת כבר עובדת במשרד מנובמבר 2010.

משה גפני: איפה היא עובדת?

דרור סורוקה: אצלנו.

דרור סורוקה: בנגב וגליל.

דרור סורוקה: זאת העברה חוזרת של התקן.

דרור סורוקה: כיוון שההעברה הייתה ב-2010 בפעם הראשונה, אחרי שאושר תקציב 2011-2012, צריך להעביר את התקן מחדש גם ב-2011 וגם ב-2012.

דרור סורוקה: היא כבר עובדת.

משה גפני: בסדר.

משה גפני: אישרנו.

משה גפני: אתה עובד במשרד נגב וגליל.

משה גפני: מה שמך?

דרור סורוקה: דרור סורוקה.

דרור סורוקה: אני תקציבן המשרד.

משה גפני: אנחנו מסתמכים עליך ואתה אומר שהעובדת מרוצה מזה.

דרור סורוקה: היא עובדת מנובמבר 2010.

משה גפני: והיא מביאה תועלת במשרד הנגב והגליל.

דרור סורוקה: היא עושה את העבודה שלה, כן.

דרור סורוקה: זה משהו שלא היה במשרד.

דרור סורוקה: היא מטפלת בכל פניות הציבור שלנו.

משה גפני: והיא עובדת טובה.

דרור סורוקה: היא עובדת בסדר גמור.

ציון פיניאן: זה יותר מטובה.

משה גפני: בסדר.

משה גפני: אישרנו את הפנייה הזאת.

משה גפני: פניות מספר 644 ו-645 –

רועי כפיר: רפרנט בריאות.

רועי כפיר: הפנייה נועדה להעביר שני מיליון שקלים מהמשרד לאזרחים ותיקים למשרד הבריאות לתקצוב פרויקטים.

רועי כפיר: מיליון שקלים בגין ביטול השתתפות והעברה בין גגות למימון פרויקטים בתחום הגריאטריה, חצי מיליון שקלים עבור רכש מסועי העלאת קשישים בעלי מוגבלויות במעלה מדרגות בבתי מגורים ועוד חצי מיליון שקלים עבור מיזם אש"ל לקשישים בשיתוף ארגון הג'וינט.

משה גפני: אנחנו מצביעים.

משה גפני: בעד אישור פניות מספר 644 ו-645 – פה אחד הבקשה אושרה.

משה גפני: פניות מספר 646 עד 648 –

רועי כפיר: הפנייה נועדה להעברת מיליון שקלים ממשרד ראש הממשלה למשרד הבריאות עבור חיזוק מבנים מפני רעידות אדמה ועוד רבע מיליון שקלים מהמשרד לביטחון פנים למשרד הבריאות לצורך פרויקט שנקרא זיהוי אלמונים במכון לרפואה משפטית.

משה גפני: מה עושים עם הרבע מיליון?

משה גפני: איך מגלים את האלמונים?

רועי כפיר: באיזה אמצעים טכנולוגיים?

רועי כפיר: אני לא יודע.

משה גפני: מה עושים עם רבע מיליון השקלים?

רועי כפיר: זה משמש לאיזה שהם אמצעים לזיהוי.

משה גפני: אנחנו מעבירים רבע מיליון שקלים לזיהוי אלמונים, ואני חושב שזה פרויקט חשוב, אבל מה עושים?

רועי כפיר: אני מודה שלא ביררתי את ההיבט הזה.

רועי כפיר: אנחנו נוכל לברר את זה ולהשיב לוועדה.

משה גפני: אני אאשר את זה כי סגן שר הבריאות הוא ליצמן וגם הנושא הוא חשוב, אבל אני אגיש רביזיה עד שתיתן לנו הסבר ואני רוצה את ההסבר לכל חברי הוועדה.

משה גפני: אם חברי הוועדה מסכימים, נאשר את זה ונגיש רביזיה עד שתיתן הסבר.

משה גפני: אני מגיש רביזיה.

משה גפני: אני מאוד מבקש, ואני מבקש מכל הרפרנטים, לבוא עם הסברים.

משה גפני: יושבים כאן אנשים שמעבירים כסף.

משה גפני: כתוב שההעברה היא 250 אלף שקלים אבל בפנייה עצמה כתוב 800 אלף שקלים.

רועי כפיר: אני בודק.

משה גפני: אם כן, בינתיים אני לא מאשר אלא אני מבקש שתבדוק.

משה גפני: אם תוכל לבדוק עד שנסיים את הדיון.

משה גפני: תבוא עם הסברים.

משה גפני: אני חוזר ואומר מה שאני אומר כל הזמן, אני אגיע גם לשר.

משה גפני: אתם צריכים לבוא מוכנים.

משה גפני: עם כל הכבוד, אלה העברות של סכומים ענקיים.

משה גפני: פנייה מספר 656 -

אלי אלפסי: אני מרשות האוכלוסין.

אלי אלפסי: מדובר בשינויים פנימיים בתוך המשרד, כדי לממן הרשאות להתחייב ויציאה מרצון בעיקר.

משה גפני: למה אתם לא יכולים להיות בפרויקט מרכבה?

אלי אלפסי: אנחנו במרכבה.

משה גפני: לא, פיתוח מערכת אביב.

אלי אלפסי: לאביב אין קשר למרכבה.

אלי אלפסי: אביב זה פיתוח מערכת של מרשם שמחויב על פי חוק למסור את זה לכל הגופים בארץ.

אלי אלפסי: אנחנו עובדים על זה.

אלון סבג: מערכת אביב היא מערכת למרשם אוכלוסין של המדינה והיא למעשה מנהלת את כל תהליך של כל אזרחי המדינה ותושביה החל מלידה ועד פטירה, כל תהליך של כניסה ויציאה מגבולות המדינה.

משה גפני: המערכת מנותקת ממערכת המרכבה.

משה גפני: בישיבה הקודמת שאלנו האם כל אחד יכול להיכנס ולקבל פרטים.

רוחמה אברהם-בלילא: דיברנו גם על מערכת אביב.

משה גפני: נכון.

רוחמה אברהם-בלילא: ביקשנו שיביאו לנו נתונים וילמדו אותנו על הפרויקט הזה, גם על זה וגם על מרכבה.

משה גפני: הגיע איש המחשבים.

אלון סבג: אני מסביר.

משה גפני: השאלה המרכזית שהייתה בישיבה הקודמת היא האם כל אחד יכול להיכנס למערכת הזאת ולקבל פרטים על כל אזרח במדינה.

אלון סבג: לא.

אלון סבג: התשובה היא לא.

אלון סבג: הלקוחות של המערכת הזאת, בסופו של דבר אלה הם האזרחים אבל מי שמשתמש במערכת אלה הם עובדי הרשות.

אלון סבג: המערכת פרוסה ממטולה ועד אילת, כל לשכות רשות האוכלוסין במשרד הפנים.

אלון סבג: אם אתה רוצה להוציא דרכון, אתה מגיע למשרדי הרשות ודרך המערכת אתה מקבל את השירות אותו אתה רוצה.

רוחמה אברהם-בלילא: היא מסונכרנת?

אלון סבג: עם מה?

רוחמה אברהם-בלילא: אמרת שהיא פרוסה ממטולה ועד אילת.

אלון סבג: לחלוטין.

רוחמה אברהם-בלילא: היא מסונכרנת און ליין.

אלון סבג: לחלוטין, כן.

רוחמה אברהם-בלילא: זאת אומרת, אין מצב שיכולה להתקבל בקשה של שני אנשים שונים על אותו דרכון.

אלון סבג: לא.

אלון סבג: התשובה היא לא.

אלון סבג: ברור.

רוחמה אברהם-בלילא: כמה כסף עד עכשיו עלתה המערכת הזאת?

אלון סבג: המערכת הזאת עלתה לאוויר בשנת 2007, אם אני לא טועה, והתקציב השנתי שלה היום עומד על משהו בין 25 ל-30 מיליון שקלים.

רוחמה אברהם-בלילא: על מה?

רוחמה אברהם-בלילא: לעדכונים?

אלון סבג: אלה לא רק עדכונים.

אלון סבג: גם תחזוקה וגם פיתוח.

רוחמה אברהם-בלילא: עשרים מיליון שקלים לתחזוקה?

משה גפני: 25 מיליון שקלים.

אלון סבג: זאת מערכת מאוד משמעותית למדינה.

אלון סבג: אנחנו לא יכולים להוציא בחירות בלי המערכת הזאת.

אלון סבג: למעשה זאת המדינה הלוגית, אם אפשר לומר.

משה גפני: כל הנושא של משרד הפנים במחשוב הזה.

אלון סבג: כן.

משה גפני: תעודות זהות, דרכונים וכולי.

משה גפני: גם מערכת בחירות.

אלון סבג: אנחנו גוזרים את פנקס הבוחרים לצורך קיום בחירות מהמערכת הזאת.

אלון סבג: המערכת מספקת שירותים ללמעלה מ-400 לקוחות, כולל משרדי ממשלה, בנקים וכולי.

משה גפני: בסדר.

משה גפני: אותי זה סיפק.

משה גפני: אנחנו מצביעים.

משה גפני: בעד אישור פנייה מס' 656 – פה אחד הבקשה אושרה.

משה גפני: פניות מספר 657 ו-658 –

צחי דוד: מדובר בהעברה של שני מיליון שקלים ממשרד השיכון למשרד הנגב והגליל להקמת קריה חינוכית שיקומית עבור האוכלוסייה הבדואית בהתאם להחלטת ממשלה.

מגלי והבה: את זה כבר אמרת.

צחי דוד: כן, את זה הסברתי.

צחי דוד: היו שתי העברות.

משה גפני: איפה הפרויקט הזה?

דרור סורוקה: בתל שבע.

דרור סורוקה: קריה שיקומית שמוקמת בתל שבע עבור האוכלוסייה הבדואית.

משה גפני: מה זה קריה שיקומית?

דרור סורוקה: זאת אומרת, ילדים ובני נוער מהמגזר הבדואי שסובלים ממוגבלויות למיניהם ואין להם היום כל טיפול.

דרור סורוקה: מקימים קריה שיקומית על פי החלטת ממשלה שנותנת להם מענה.

משה גפני: זה עובר למשרד הנגב והגליל?

דרור סורוקה: זה מנוהל על ידי הרשות לפיתוח הנגב והרשות כפופה למשרד.

דרור סורוקה: הרשות היא אחראית לנהל את הפרויקט.

משה גפני: לוקחים כסף מהרשות ומעבירים אותו למשרד?

דרור סורוקה: לא.

דרור סורוקה: ממשרד הבינוי והשיכון.

דרור סורוקה: ההחלטה מאגמת תקציבים במשרד לפיתוח הנגב והגליל.

דרור סורוקה: הרשות לפיתוח הנגב יושבת תחת המשרד.

דרור סורוקה: יש לה תקנה ייעודית במשרד והכסף עובר אליה.

רוחמה אברהם-בלילא: איזה עוד משרד מאגם תקציב לצורך העניין הזה?

דרור סורוקה: משרד הבינוי והשיכון, משרד ראש הממשלה, משרד הרווחה, המשרד שלנו.

דרור סורוקה: כולם נותנים כסף לטובת הפרויקט הזה.

דרור סורוקה: זאת החלטת ממשלה מלפני כמה חודשים.

רוחמה אברהם-בלילא: מה עלות הפרויקט?

דרור סורוקה: הממשלה משקיעה כמעט שמונה מיליון שקלים בשנה למשך שלוש שנים.

דרור סורוקה: משרד החינוך בונה שם כיתות בעוד ארבעים מיליון שקלים ויש פילנתרופים למיניהם.

דרור סורוקה: הפרויקט מגיע לתשעים מיליון שקלים בערך.

משה גפני: תודה רבה.

משה גפני: אנחנו מצביעים.

משה גפני: בעד אישור פניות מספר 657 ו-658 – פה אחד הבקשה אושרה.

משה גפני: פניות מספר 659 ו-660 -

דוד שטיינמץ: מדובר כאן בתקציב סיוע לצרכן הרגיל שפונה למועצה לצרכנות בקשר לאיזה עוול שנגרם לו על ידי בית עסק מסוים.

דוד שטיינמץ: במצבים בהם בית העסק לא נאות לתקן את העוול, המועצה לצרכנות מעסיקה סטודנטים שידריכו את הצרכנים למיניהם להגיש כתבי תביעה לבית המשפט לתביעות קטנות.

משה גפני: יש כסף בבסיס התקציב לנושא הזה?

דוד שטיינמץ: בבסיס התקציב, אין כסף.

משה גפני: למה?

דוד שטיינמץ: זה תקציב חדש.

משה גפני: זה לא היה עד היום?

דוד שטיינמץ: הפרויקט הזה לא היה עד היום.

רוחמה אברהם-בלילא: כמה סטודנטים אתם מעסיקים לצורך העניין?

דוד שטיינמץ: נמצא כאן את הנציג.

צביקה וושלר: חמישה.

רוחמה אברהם-בלילא: חמישה סטודנטים.

צביקה וושלר: סמנכ"ל המועצה לצרכנות.

צביקה וושלר: אנחנו מתחילים את הפרויקט.

צביקה וושלר: מדובר בהעסקה ראשונית של חמישה סטודנטים.

רוחמה אברהם-בלילא: הם לומדים משפטים?

צביקה וושלר: כן.

משה גפני: אנחנו מצביעים.

משה גפני: בעד אישור פניות מספר 659 ו-660 – פה אחד הבקשה אושרה.

משה גפני: פניות מספר 664 ו-645 -

צחי דוד: הפנייה נועדה לתקצוב 1.3 מיליון שקלים לפרויקט בתי קשישים בהתיישבות.

צחי דוד: זה נועד לשיפוץ בתי קשישים בהתיישבות הכפרית בהתאם להחלטת ממשלה.

מגלי והבה: מה זה התיישבות?

מגלי והבה: איפה?

צחי דוד: התיישבות כפרית.

צחי דוד: מושבים, מועצות אזוריות.

צחי דוד: מדובר על החלטת ממשלה שהתקבלה לפני שנתיים.

רוחמה אברהם-בלילא: אפשר לקבל את הרשימה?

צחי דוד: את רשימת הישובים?

צחי דוד: ודאי, אני אדאג לשלוח למייל של הוועדה.

רוחמה אברהם-בלילא: אני רוצה לשמוע את הרשימה.

משה גפני: זאת רשימת ישובים מוגדרת או שהיא על פי קריטריונים?

צחי דוד: על פי קריטריונים.

צחי דוד: זה כבר פרויקט שמתבצע בפועל.

צחי דוד: בפועל נבחרו ישובים בהתאם לקריטריונים.

רוחמה אברהם-בלילא: כמה ישובים נבחרו?

צחי דוד: אני לא זוכר לומר.

צחי דוד: אני אעביר את החומר לוועדה.

רוחמה אברהם-בלילא: אני מבקשת לקבל את הרשימה.

משה גפני: נאשר את זה ותגישי רביזיה.

זאב אלקין: את צריכה להכיר את ההחלטה.

זאב אלקין: ההחלטה היא מ-2008.

רוחמה אברהם-בלילא: מה זה משנה?

מגלי והבה: מה זה משנה?

מגלי והבה: אנחנו רוצים לדעת.

רוחמה אברהם-בלילא: גם אם זאת החלטה מ-2006, מה זה משנה?

רוחמה אברהם-בלילא: אני רוצה לדעת איזה ישובים נבחרו.

משה גפני: כמה זמן ייקח לך להעביר את הרשימה?

צחי דוד: היא תהיה אצלכם במייל עוד היום.

משה גפני: אנחנו מצביעים.

משה גפני: בעד אישור פניות מספר 664 ו-645 – פה אחד הבקשה אושרה.

רוחמה אברהם-בלילא: רביזיה על הרשימה.

משה גפני: רוחמה אברהם ומגלי והבה מגישה רביזיה.

משה גפני: מותנה בקבלת הרשימה.

משה גפני: ברגע שתגיע הרשימה, אם אין לכם השגות, תסירו את הרביזיה.

משה גפני: זה יגיע עוד היום.

צחי דוד: כן.

משה גפני: תודה.

משה גפני: פניות מספר 672 ו-673 -

רועי כפיר: הפנייה נועדה להקצאת תוספות תקציב לסעיף הפיתוח במשרד הבריאות לפי סיכומים בין משרדיים והחלטות ממשלה.

רועי כפיר: בין השאר השתתפות בבניית אשפוז ממוגן ברמב"ם – 10 מיליון שקלים, השתתפות במחלקות ילדים ויולדות בבתי החולים בצפון.

משה גפני: איזה בתי חולים?

רועי כפיר: פוריה, זיו ונהריה.

רוחמה אברהם-בלילא: מה עם בתי החולים בדרום?

ציון פיניאן: עד עכשיו על הדרום לא אמרנו מילה.

רועי כפיר: השתתפות בפיתוח בתי חולים בפריפריה במסגרת תוכנית חיזוק הצפון – עוד 19 מיליון שקלים.

רועי כפיר: תמיכה בבינוי בקופת חולים כללית לפי מבחני תמיכה, השלמה של 34 מיליון שקלים.

משה גפני: במה?

רועי כפיר: כמו שאנחנו תומכים בבינוי בתי חולים ממשלתיים, כך אנחנו גם עושים עם כללית דרך מבחני תמיכה.

רועי כפיר: אגב, שאלו על דרום, אז למשל סורוקה נכנס כאן.

מגלי והבה: לא נתת תשובה על זיו.

רוחמה אברהם-בלילא: ומה עם אשקלון?

רועי כפיר: אשקלון הוא בממשלתיים.

רועי כפיר: העברתי פנייה מוקדם יותר השנה ושם העברנו גם לשם, למיטב זיכרוני.

רועי כפיר: זיו בפנים, במסגרת ה-26 מיליון שקלים.

רועי כפיר: מחלקת ילדים, 11 מיליון שקלים.

משה גפני: בסדר.

משה גפני: מה עוד?

רועי כפיר: השתתפות ברכש מכשור רפואי ובינוי מוקדם לרפואה דחופה בפריפריה, בסכום של 19 מיליון שקלים.

זאב אלקין: אתם גם הייתם אמורים להעביר תא התקציב למיגון אמבולנסים.

זאב אלקין: אנחנו מתקרבים לסוף השנה ואני שואל מתי זה יבוא.

רועי כפיר: אני לא מטפל בזה באופן אישי אבל אני יכול לבדוק את זה ולהשיב.

רועי כפיר: זה בטיפול רפרנט אחר.

זאב אלקין: עוד מעט נגמרת השנה.

רועי כפיר: אגב, ברשותך כבוד היושב ראש, פנייה 645, התבקשתי לתת תשובות והאם אפשר להשיב עכשיו?

משה גפני: נסיים קודם את הפנייה הזאת.

משה גפני: יש עוד שאלות לגבי הפנייה הזאת?

זאב אלקין: שמעתי את התשובה אבל זה לא פותר לי את הבעיה.

משה גפני: אני מתנצל.

משה גפני: לא שמעתי את השאלה ולא שמעתי את התשובה.

זאב אלקין: הם היו אמורים להעביר תקציב, נדמה לי 5.5 מיליון שקלים, למיגון אמבולנסים.

זאב אלקין: שאלתי איפה זה.

זאב אלקין: אנחנו כבר בסוף השנה.

זאב אלקין: התשובה הייתה שהוא לא מטפל בזה ולכן הוא לא יודע.

זאב אלקין: הוא אמר שזה בטיפול.

זאב אלקין: מזל שאני לא בטיפול של האמבולנס הזה כרגע.

משה גפני: אתה תיתן תשובה על זה?

משה גפני: גם אותי מיגון האמבולנסים מעניין.

רועי כפיר: לתת תשובה לוועדה?

רועי כפיר: בסדר.

משה גפני: אנחנו מצביעים.

משה גפני: בעד אישור פניות מספר 672 ו-673 – פה אחד הבקשה אושרה.

משה גפני: פנייה מספר 677 -

אורי גבע: הפנייה נועדה לתגבר את תקציב לשכת הפרסום הממשלתית - הכול זה תקציב שמגיע ממשרדי הממשלה.

אורי גבע: זה תקציב סגור.

אורי גבע: מדובר במפעל עסקי – בהתאם לקמפיינים שבוצעו במהלך השנה.

משה גפני: מה עושה לשכת הפרסום הממשלתית?

משה גפני: מה התפקיד שלה?

אורי גבע: לשכת הפרסום הממשלתית היא בעצם גוף הפרסום שנועד לייצג את כל משרדי הממשלה.

משה גפני: היא מפרסמת בתקשורת?

אורי גבע: כשאתה רואה למשל את הפרסום של ישראל מתייבשת וכיוצא בזה.

מגלי והבה: בכמה כסף מדובר?

משה גפני: אני דווקא לא רואה את הפרסום הזה כי אני קורא רק עיתונות חרדית.

רוחמה אברהם-בלילא: הנוהל הוא שכאשר משרד רוצה להוציא קמפיין פרסומי על נושא מסוים, זה יוצא מהתקציב של אותו משרד לטובת לפ"מ.

רוחמה אברהם-בלילא: אז מה יש כאן?

אורי גבע: לפ"מ, זאת לא תוספת תקציבית אלא זה מפעל עסקי.

אורי גבע: למעשה בתוך הסעיף התקציבי יש שני תחומים, האחד של הכנסה והאחד של הוצאה.

אורי גבע: אנחנו מרימים את שניהם באותה הכמות, לפי הביצוע בפועל.

רוחמה אברהם-בלילא: אתה עונה לי משהו אחר.

משה גפני: שואלת חברת הכנסת רוחמה אברהם שאלה מאוד פשוטה.

משה גפני: למה ללפ"ם יש תקציב?

משה גפני: הרי כאשר הוא מפרסם, הוא מפרסם על חשבון המשרד אותו הוא מפרסם?

אורי גבע: התקציב מותנה בהכנסה.

רוחמה אברהם-בלילא: הוא צריך להחזיק את עצמו.

רוחמה אברהם-בלילא: כאשר אתה הולך לקמפיין, אתה משלם לו עבור הכול.

רוחמה אברהם-בלילא: המשרד משלם.

משה גפני: אז מה זה הכסף הזה?

אורי גבע: הכסף שמתוקצב בסעיף 89 עבור לפ"ם, למעשה הוא המגבלה התקציבית של לשכת הפרסום הממשלתית לביצוע פעולות, כמו שיש לכל משרד ממשלתי כי הוא גוף ביצוע.

אורי גבע: במקום שזה ישב בתקציבי המשרדים, זה יושב בתקציב הלשכה כי היא הגוף המבצע והיא מאגמת את כל הפעילות.

אורי גבע: זאת בעצם הסיבה.

אורי גבע: אנחנו בעצם נותנים לה להכניס ולהוציא כספים בהתאם לביקושים של משרדי הממשלה.

אורי גבע: יש גם עניין של שקיפות ציבורית.

רוחמה אברהם-בלילא: כמו למשל משרד הקליטה שעשה את אותו קמפיין פרסומי, זאת אומרת שבסיס התקציב של הלפ"ם היה תקציב שנועד לקמפיין של משרד הקליטה.

רוחמה אברהם-בלילא: זה מה שאתה אומר במלים אחרות?

אורי גבע: שוב, כל בסיס התקציב של הלפ"ם הוא למעשה לא שייך ללפ"ם.

אורי גבע: התקציב שלו מגיע מהמשרד.

רוחמה אברהם-בלילא: כן או לא?

אורי גבע: כן.

אורי גבע: זה שייך למשרד הקליטה.

אורי גבע: משרד הקליטה הוא זה שבעצם שילם את כל הסכום.

משה גפני: מה אתה רוצה מאתנו?

אורי גבע: אנחנו רוצים לאפשר להם.

דרורית שטייניץ: הבסיס שלו מתוקצב מותנה בהכנסה ממשרדים אחרים.

דרורית שטייניץ: מאחר שההכנסה כרגע היא הרבה יותר גבוהה, הוא נדרש להעלות.

משה גפני: מה אתם רוצים מאתנו?

אורי גבע: שתאשרו את הפנייה.

משה גפני: תאשרו את הפנייה, הבנתי, אבל מה אתם רוצים?

משה גפני: מה יקרה עם האישור הזה?

זאב אלקין: הם מגדילים את ההכנסות.

זאב אלקין: אם הבנתי אותם נכון, הם לא יכולים עכשיו לקלוט כסף ממשרדים אחרים עבור קמפיינים שהם עושים כי הם הגיעו לתקרה של ההכנסות והם מבקשים להגדיל אותה.

אורי גבע: זה תיאור מדויק.

דרורית שטייניץ: זאת לגמרי פנייה טכנית.

משה גפני: לפי איזה קריטריונים עובדת לשכת הפרסום הממשלתית?

אורי גבע: לשכת הפרסום הממשלתית, למעשה כשהיא פועלת, היא מקבלת בקשה לקמפיין או לפרסום מכל משרד והיא בוחנת אותו בהתאם לקהל היעד ואת המטרות אותן רוצים להשיג.

אורי גבע: אחרי כן, בתוך כך למעשה נבחרים ערוצי המדיה בהם הם בוחרים.

אורי גבע: לא תמיד זאת טלוויזיה אלא לפעמים אלה עיתונים, רדיו, אינטרנט.

אורי גבע: יש היום המון דרכים בהן אפשר לפרסם.

אורי גבע: הם גם מציגים לנו, לאגף התקציבים, אחת לשנה פרויקטים ומה שהם עשו.

משה גפני: באחד העיתונים קראתי ראיון – אני לא יודע מי זה היה, אולי המנהל הפורש של לשכת הפרסום או מישהו אחר בלשכת הפרסום – והוא אמר שיש אפליה לרעה של המיעוטים בישראל.

משה גפני: מיעוטים, אני מדבר מבחינת קריאת עיתונים.

משה גפני: זה נכון שיש אפליה?

אורי גבע: בקריאת עיתונים, ברגע שאתה מפרסם בעיתון, למעשה זה היום על פי חוק כלי התקשורת הכי נגיש שיש.

משה גפני: קודם כל, הוא הכי נגיש.

משה גפני: נכון?

אורי גבע: כנ"ל ערוץ 1 וערוץ 2.

משה גפני: אני מדבר על העיתונים.

משה גפני: הם נגישים.

אורי גבע: העיתונים נגישים לכולם.

משה גפני: אז למה לא מפרסמים ביתד נאמן?

משה גפני: כל העיתונים נגישים לכולם.

אורי גבע: אני לא חושב שיתד נאמן נגיש לכולם.

משה גפני: אז לא כולם נגישים לכולם.

משה גפני: הבנתי.

משה גפני: אני רוצה לדעת האם יש איזו מדיניות, מי נגיש למי ולמה.

משה גפני: איך זה מתנהל?

אורי גבע: אתה בוחר את קהל היעד בהתאם לדרישות.

משה גפני: ישראל מתייבשת גם במגזר הערבי?

אורי גבע: גם במגזר הערבי.

משה גפני: למה יש תלונות שם כמעט זה לא מתפרסם?

זאב אלקין: כל המודעות ברוסית יצאו ביתד נאמן.

משה גפני: כן, שכחתי לשאול מה בקשר לרוסים.

ציון פיניאן: שאל את ראובן קוגן.

משה גפני: אנחנו מצביעים.

משה גפני: בעד אישור פנייה מספר 677 – פה אחד הבקשה אושרה.

משה גפני: אני מגיש רביזיה.

משה גפני: אני רוצה לדעת את המדיניות של לשכת הפרסום הממשלתית בחלוקה, איך התחלק הפרסום בשנת הכספים הקודמת – טלוויזיה, רדיו, עיתונות וכולי.

משה גפני: לפי מגזרים.

משה גפני: אני אשמח לחזור לוועדה ולומר שהכל תנהל בהתאם לנוהל ובאופן שוויוני ומסודר.

רוחמה אברהם-בלילא: בשקיפות ובשוויוניות.

משה גפני: פנייה מספר 678 –

יוגב גרדוס: מדובר בפנייה לתוספת של 55 מיליון שקלים בהרשאה להתחייב לטובת נושא הפרטת בנקים.

יוגב גרדוס: אני אתחיל ואומר שזאת פנייה טכנית.

משה גפני: זה נכון.

משה גפני: בסדר.

משה גפני: אנחנו מצביעים.

משה גפני: בעד אישור פנייה מספר 678 – פה אחד הבקשה אושרה.

משה גפני: פניות מספר 679 ו-680 –

אלון מסר: הפנייה נועדה לתקצב תוספת של 67 מיליון שקלים וכן העברה של 32 מיליון שקלים בתוך הסעיף למימון הרשאות עבר של המדען הראשי במשרד התעשייה, המסחר והתעסוקה.

אלון מסר: כמו כן הפנייה נועדה לתקצב 80 מיליון שקלים בהרשאה להתחייב בגין הרשאות שהתבטלו בין השנים 2010 ל-2011.

משה גפני: אנחנו מצביעים.

משה גפני: בעד אישור פניות מספר 679 ו-680 – פה אחד הבקשה אושרה.

משה גפני: פניות מספר 681 ו-682 –

אורי גבע: הפנייה נועדה לתגבור תקציב של משרד המשפטים ולהסטות פנימיות שעיקרן למעשה תגבור התקציב של הסנגוריה הציבורית והסיוע המשפטי.

אורי גבע: הסנגוריה הציבורית והסיוע המשפטי, שניהם עובדים בהתאם לחוקים המתאימים שלהם ומייצגים אזרחים.

אורי גבע: למעשה הביקוש כאן לתקציב נקבע על ידי ביקוש האזרחים ואנחנו מחויבים בו על פי חוק.

אורי גבע: לכן אנחנו מתקצבים את זה.

אורי גבע: בנוסף יש שינויים פנימיים.

משה גפני: אנחנו מצביעים.

משה גפני: בעד אישור פניות מספר 681 ו-682 – פה אחד הבקשה אושרה.

משה גפני: פניות מספר 686 ו-687 -

ראובן להבי: אגף תקציבים, משרד הפנים.

ראובן להבי: מדובר בהחלטת ממשלה לבניית תוכנית אב יישובית למשרד הגמלאים.

ראובן להבי: הפרויקט מבוצע דרך מרכזי המרחב של משרד הפנים.

משה גפני: למה זה?

ראובן להבי: החלטת ממשלה.

משה גפני: החלטת הממשלה לא עושה עלינו רושם.

משה גפני: הביצוע עושה רושם.

משה גפני: על מה מדובר?

קרינה קליגר: אני מהמשרד לאזרחים ותיקים.

קרינה קליגר: התוכנית אמורה לקחת ולמפות את כל התשתיות הפיזיות שקיימות היום בכלל הישובים במדינת ישראל, כ-256 במספר מכל המגזרים, ולבדוק את המתקנים הקיימים בכל ישוב.

משה גפני: מה המתקנים?

משה גפני: על מה מדובר?

קרינה קליגר: היום אנחנו נמצאים בעידן של אוכלוסייה מזדקנת.

משה גפני: בסדר.

משה גפני: מה המתקנים?

קרינה קליגר: אני מסבירה.

קרינה קליגר: היום האוכלוסייה מזדקנת.

קרינה קליגר: הרבה פעמים נוצר מצב שגן ילדים ששימש בעבר כגן ילדים, כבר לא נחוץ לישוב היות וכבר כמעט ואין ילדים באותו מקום.

קרינה קליגר: בודקים את הייתכנות להסבת מתקן גן הילדים למרכז יום.

קרינה קליגר: כמו כן בודקים קיום תוכניות.

משה גפני: 7.5 מיליון שקלים?

קרינה קליגר: התוכנית שאושרה עומדת על 52 מיליון שקלים לשלוש שנים.

ליה שמטוב: ישיבת הסדר יהיה שם?

משה גפני: יכול להיות.

משה גפני: אני לא יודע.

מגלי והבה: זה להפקיע מהרשויות.

משה גפני: אתם לא עושים כלום אלא את הסקר.

קרינה קליגר: כרגע אנחנו עושים את הסקר.

משה גפני: אתם הייתם בעלבון ומצאתם שהאוכלוסייה שם מזדקנת ויש גן ילדים שכבר אין בו צורך וצריך להפוך אותו לבית תרבות.

משה גפני: מה אתם עושים עם מה החלטתם?

קרינה קליגר: בשלב הראשוני אנחנו בונים תוכנית עם הישוב עצמו.

משה גפני: עם הרשות המקומית.

קרינה קליגר: עם הרשות עצמה.

קרינה קליגר: בכל רשות יש יועץ.

משה גפני: למה הרשות צריכה אתכם?

משה גפני: יבוא ראש הרשות, הוא מכיר את הישוב שלו, יש גן ילדים שאין בו צורך, הוא רוצה להסב אותו לבית תרבות או למועדון לקשישים, אבל למה אתם בעניין הזה?

משה גפני: אני בעד שתהיו בעניין, אבל למה אתם בעניין?

קרינה קליגר: קודם כל, התוכנית היא תוכנית בהסכמה.

נסים זאב: אולי לא צריכים אתכם.

קרינה קליגר: אנחנו משרד מטה.

קרינה קליגר: מטרתנו היא לכוון מדיניות ולא לבצע מדיניות.

קרינה קליגר: אנחנו פונים לרשויות ויש היענות של כמעט מאה אחוזים מכלל הרשויות לנושא הזה.

קרינה קליגר: הם צריכים יד מכוונת ועזרה.

קרינה קליגר: בשלב הראשוני של התוכנית ממונה פרויקטור לכל רשות שנבחר יחד עם הרשות והוא זה שעושה את המיפוי וכתיבת התוכנית.

משה גפני: אלה כמה פעימות.

משה גפני: בפנייה הבאה תוכלי לבוא ולומר מה עשיתם במשך כל הזמן הזה?

קרינה קליגר: כן.

משה גפני: בסדר.

משה גפני: נאשר את זה.

נסים זאב: אני יכול לומר משפט אחד בעניין?

משה גפני: בבקשה.

נסים זאב: זאת אולי ועד החסויה.

משה גפני: הוועדה לא חסויה.

משה גפני: אם אתה רוצה להפוך אותה לחסויה, זה משהו אחר.

משה גפני: יש לך משהו סודי להגיד לנו?

נסים זאב: לא כאן.

נסים זאב: בהמשך למה שנאמר, אנחנו היינו ברשויות המקומיות כל כך הרבה שנים.

משה גפני: שם הוקמה ש"ס.

נסים זאב: לא משנה איפה.

נסים זאב: גם אגודה נפתחה שם.

משה גפני: אגודה לא נפתחה שם.

נסים זאב: היא בנויה על ירושלים.

נסים זאב: צמיחתה היא בירושלים.

נסים זאב: אני רוצה לומר שבדרך כלל ראש העירייה, אם יש מבנה שהוא באמת פנוי, מי שמחליט על כך, זה בתוך המועצה עצמה.

נסים זאב: אנחנו יודעים שיש גם גופים מתחרים והגופים המתחרים בדרך כלל, תלוי איזה סוג של אוכלוסייה יש לך במקום.

נסים זאב: יכול להיות שיהיה גוף כלשהו שיגיד שהוא רוצה רק בית כנסת במקום או במקרה הכי פחות, לבנות בית כנסת מעל גן הילדים ואנחנו מכירים את זה.

נסים זאב: אני לא מבין למה צריך תקציב למישהו שיכוון?

נסים זאב: כאילו מדובר בראשי עיר שלא יודעים מה הם רוצים וצריך מישהו שיכוון אותם.

נסים זאב: אם רוצים סתם לתת כסף לרשות, אני בעד זה ואין לי שום בעיה.

נסים זאב: אדרבה, נגדיל להם את התקציב אבל דרך הרשות.

משה גפני: אנחנו שאלנו את השאלה הזאת.

משה גפני: אם תרשה לי, אני אתן לך תשובה חלקית.

משה גפני: אני הייתי בחיפה לפני כמה שבועות.

משה גפני: שם יש בית ספר גדול, ענק, שעומד ריק.

משה גפני: אין בו ילדים.

משה גפני: אני לא רוצה לומר את שמו.

משה גפני: העירייה לא עושה עם זה שום דבר.

משה גפני: אני לא יודע למה, לא שאלתי את ראש העיר אבל ראיתי, הייתי שם בסיור ומדובר במבנה ענק עם נוף בלתי רגיל והמבנה מתפורר.

משה גפני: בלילות נכנסים לשם נדמה לי עבריינים.

משה גפני: באה הגברת הזאת ואומרת שהם לוקחים פרויקטורים עם הרשויות, לא נגדן, ואומרים שניקח את בית הספר הזה ומכיון שאין שם ילדים בשכונה הזאת או הצטמצם מספר הילדים והאוכלוסייה הזדקנה, ניקח את המבנה הגדול הזה ונעשה ממנו בית תרבות או מועדון לקשישים או דברים מהסוג הזה.

משה גפני: נכון?

קרינה קליגר: נכון.

משה גפני: ייקחו אותי לעבודה במשרד הגמלאים?

קרינה קליגר: בשמחה.

משה גפני: למה בשמחה?

משה גפני: אני עושה צרות ידוע.

זאב אלקין: אני לא מוותר עליך כאן

זאב אלקין: כל כך מהר.

נסים זאב: אני מאוד רציני.

נסים זאב: אני לא בטוח שראשי הערים היו רוצים את ההתערבות הזאת.

משה גפני: היא אומרת שיש היענות של מאה אחוזים.

קרינה קליגר: ראשי הערים ממש מבקשים.

קרינה קליגר: התוכנית פרוסה למספר שנים ואנחנו עכשיו בשלושים הרשויות הראשונות.

נסים זאב: אם כך, זה מעיד על תפקודם.

קרינה קליגר: יש רשימת המתנה.

משה גפני: הם מטפלים בטיפול השוטף.

נסים זאב: אני יודע איזה מאבקים יש לנו על כל חדר בירושלים.

משה גפני: לא, חוץ מירושלים.

נסים זאב: חוץ מירושלים.

משה גפני: עם ירושלים אתם לא מתעסקים.

קרינה קליגר: אנחנו מתעסקים עם כולם.

משה גפני: תורידו את ירושלים כי אחרת יש לי בעיה עם נסים זאב.

קרינה קליגר: אין בעיה.

נסים זאב: בכל מקרה יש לך בעיה אתי.

קרינה קליגר: אני רוצה לומר שהתוכנית הזאת היא באמת מול הרשויות.

קרינה קליגר: זאת אומרת, רשות לא נכנסת ככה לפרויקט אלא יש מחויבות שלה לסכום פעוט וסמלי אבל זאת המחויבות שלה להמשך הפרויקט.

קרינה קליגר: זה רצון מלא שלהם ואף אחד לא כופה עליהם כלום.

משה גפני: אתה יודע כמה קשה להסב מבנה?

משה גפני: אתה תלוי בהרבה משרדים ובהרבה גורמים.

משה גפני: אם אין לך בן אדם שזה העסק שלו, אתה לא מעביר את זה כל כך מהר.

משה גפני: אני לא יודע איך הם יתפקדו.

נסים זאב: אני יודע על המאבקים הבלתי פוסקים על כל מבנה ועל ייעודו בעתיד.

נסים זאב: אני חושב שזה יותר כאב ראש כשיש עוד גורם נוסף מחוץ לרשות.

משה גפני: אבל היא אומרת שזה לא נעשה אלא רק בהסכמה.

משה גפני: להפך, הרשות המקומית עוד משתתפת בזה.

משה גפני: אני מקווה שלא יביאו את הפרוטוקול ויאמרו שהסברתי עכשיו משהו שהוא לא נכון.

משה גפני: זה נכון מה שאמרתי?

משה גפני: את אחראית למה שאמרתי.

משה גפני: אנחנו מצביעים.

משה גפני: בעד אישור פניות מספר 686 ו-687 – פה אחד הבקשה אושרה.

משה גפני: פנייה מספר 688 -

צחי דוד: הפנייה נועדה לתגבר את תקציב משרד השיכון במגזר הכפרי ב-22 מיליון שקלים.

משה גפני: עבור מה?

צחי דוד: פיתוח תשתיות ובניית מוסדות ציבור במגזר הכפרי.

משה גפני: מה אתם מורידים מחריש?

צחי דוד: חריש אושרה במועצה הארצית.

צחי דוד: חריש תוקצבה במלואה כתוכנית שתשווק השנה, 5,600 יחידות דיור, תשווק ברבעון השלישי.

צחי דוד: בגלל עיכובים תכנוניים המועצה הארצית אישרה סופית את התב"ע של 5,600 יחידות דיור לפני כשבועיים, ואפילו פחות מזה, לפני שבוע.

צחי דוד: ניצלנו את כל הכספים שהיו מיועדים בחריש.

צחי דוד: יש שם קידום תכנון והיא זמינה לשיווק ברבעון הראשון של השנה.

צחי דוד: לא צריך את מה שתקצבנו.

משה גפני: לאן אתם מעבירים את זה?

צחי דוד: לבנייה כפרית.

צחי דוד: למוסדות ציבור ופיתוח תשתיות.

משה גפני: איפה?

צחי דוד: בכל רחבי הארץ.

מגלי והבה: מה שאטיאס סיים שם.

משה גפני: אני לא יודע מה הוא סיים.

משה גפני: בינתיים אנחנו מעבירים כסף מחריש.

משה גפני: אני אקבל כותרת על כך.

משה גפני: יתקפו אותי על שהגשתי.

זאב אלקין: אנחנו נגן עליך.

ציון פיניאן: אני מגיש רביזיה.

משה גפני: אנחנו מצביעים.

משה גפני: בעד אישור פנייה מספר 688 – פה אחד הבקשה אושרה.

משה גפני: חבר הכנסת ציון פיניאן מגיש רביזיה.

מגלי והבה: גם אני.

רוחמה אברהם-בלילא: גם אני.

משה גפני: חברי הכנסת ציון פיניאן, רוחמה אברהם ומגלי והבה מגישים רביזיה.

משה גפני: מה אתם רוצים מזה?

ציון פיניאן: שראובן קוגן ידבר אתי.

משה גפני: אם אפשר לבקש מראובן קוגן שידבר עם ציון פיניאן.

משה גפני: פניות מספר 689 ו-690 –

מעין נשר: הפנייה התקציבית נועדה להעביר סך של 10 מיליון ו-529 אלפי שקלים במזומן מתקציב הפעולות של משרד החקלאות לתקציב התמיכות של משרד החקלאות בהתאם לבקשתו לצורך התאמת קצב הביצוע למזומנים.

מעין נשר: אלה לא תוספות.

משה גפני: זה לרפתות?

מעין נשר: לא.

מעין נשר: למשל, מהמענקים של הרפת שכבר נגמר ביצוע הרפורמה, יש עודפים בתקנה וחסר בביטוח נזקי טבע.

מעין נשר: הכול בהתאם להרשאות.

משה גפני: בסדר.

משה גפני: הפנייה הזאת, אם אנחנו מאשרים אותה, הולכת לתגבר את נזקי הטבע?

מעין נשר: כן, אבל זה כבר הובטח להם.

מעין נשר: זה נמצא בהרשאות ופשוט עובר כדי להתאים.

משה גפני: יש עוד משהו?

מעין נשר: בינתיים לא, אבל יש עוד פנייה כזאת.

משה גפני: אני שואל לגבי הפנייה הזאת.

מעין נשר: בפנייה הזאת, לא.

משה גפני: אנחנו מצביעים.

משה גפני: בעד אישור פניות מספר 689 ו-690 – פה אחד הבקשה אושרה.

משה גפני: פנייה מספר 692 -

שירלי באבד: הפנייה נועדה לתקצב את הנושאים הבאים: 2,485 אלפי שקלים לטובת הטמעת רפורמת עוז לתמורה.

רוחמה אברהם-בלילא: מה זה רפורמת עוז לתמורה?

שירלי באבד: עוז לתמורה היא הרפורמה בחטיבות העליונות.

משה גפני: ארגון המורים העל יסודיים.

שירלי באבד: נכון.

משה גפני: מה זה להטמיע את זה?

משה גפני: אפשר להטיל גם את זה על המשרד לגמלאים.

משה גפני: מה זה להטמיע את זה?

משה גפני: המנהל לא יודע מה זה עוז לתמורה?

רוחמה אברהם-בלילא: שלושה מיליון שקלים.

משה גפני: אם אני אעשה את זה בהתנדבות, לא יהיה צריך את הכסף?

משה גפני: אני יודע מה זה עוז לתמורה ואני יכול להסביר את זה למנהלים.

משה גפני: למה צריך את זה?

משה גפני: מה עושים עם הכסף?

שירלי באבד: הרפורמה כוללת נושאים רבים.

שירלי באבד: אני יכולה לתת רק דוגמה אחת.

שירלי באבד: למשל, שעון נוכחות שנכנס לבתי הספר, מישהו צריך לדאוג לכך שהוא יהיה אבל שגם יבינו איך מתפעלים אותו ומה ההשלכות של השעון הזה.

שירלי באבד: זאת דוגמה הכי קטנה.

משה גפני: מה עושים עם הכסף?

משה גפני: יוצא חוזר ממנכ"לית משרד החינוך שאומר שצריך שעון נוכחות.

משה גפני: אם יש בעיה עם משלוח הדואר מהמנכ"לית למנהלים, אני מוכן לעשות זאת מדף לבוחר שלי.

שירלי באבד: זאת רק דוגמה קטנה.

שירלי באבד: אם רוצים פירוט, אני יכולה להעביר.

משה גפני: לא פירוט.

משה גפני: אנחנו רוצים לדעת את העיקרון.

משה גפני: יש עוז לתמורה שעל זה יש תקציב ואישרנו אותו.

משה גפני: בסדר.

משה גפני: מה פירוש הולכים להטמיע אותו?

משה גפני: משרד החינוך צריך להוציא חוזר למנהלים, בו יש את כל הפירוט ולכן למה צריך לזה כסף?

שירלי באבד: זה במסגרת התקציבים שאושרו לרפורמה.

שירלי באבד: זאת רק השלמה.

משה גפני: למה הכסף?

שירלי באבד: לכל הנושאים של הרפורמה ואלה נושאים רבים.

שירלי באבד: אני יכולה לתת מסודר את הנושאים אליהם הכסף הזה הולך.

שירלי באבד: אני יכולה לבקש ממשרד החינוך.

משה גפני: יש תקציב לעוז לתמורה וזה הרבה כסף.

משה גפני: זה גם אושר כאן בוועדה וזה בסדר.

שירלי באבד: גם התקציב הזה אושר.

שירלי באבד: זאת רק השלמה.

משה גפני: לא, הוא לא אושר.

משה גפני: התקציב אותו מבקש משה בר סימנטוב, זאת הטמעת הרפורמה במערכת החינוך.

משה גפני: על זה אני שואל את השאלה.

משה גפני: מה זה הטמעת הרפורמה?

משה גפני: מי עובד על זה?

משה גפני: מי מקבל את הכסף?

משה גפני: למי מסבירים?

משה גפני: זאת לא הרפורמה אלא זאת הטמעת הרפורמה.

משה גפני: אני מוכן להתנדב.

שירלי באבד: איש משרד החינוך ישמח לכך.

שירלי באבד: אני אבהיר ש-2,485 אלפי שקלים הם השלמה להטמעת עוז לתמורה.

שירלי באבד: יש תקציב שכבר הועבר וזאת השלמה.

שירלי באבד: שנית, לצורך העניין, יש במשרד החינוך מישהי שמרכזת את הרפורמה והיא דואגת שהדברים יקרו ובודקת שהכל בסדר.

משה גפני: מי זאת?

שירלי באבד: אני לא זוכרת את שמה אבל יש רפרנטית מטעם משרד החינוך.

שירלי באבד: אני יכולה לבדוק לך את שמה.

משה גפני: תאמרי לנו מי זאת ושלישיבה הבאה היא תבוא ותגיד מה זה הטמעת הרפורמה.

משה גפני: לא מפריע לי, אני מוכן לאשר את זה אבל זה ייראה שאנחנו לא עושים את מלאכתנו.

משה גפני: אם היינו מאשרים כסף לעוז לתמורה, זה בסדר ואנחנו יודעים מה זה, אבל הטמעת הרפורמה – אין לי הסבר.

משה גפני: אני חושב שאם אני אצביע בעד, אני אעשה את מלאכתי רמייה.

משה גפני: הכול בסדר, אני לא חושד לרגע שיש כאן איזו בעיה, אני לא חושב שלוקחים כאן מישהו פוליטי ומכניסים אותו לעניין, אני לא חושד בזה.

שירלי באבד: לא, ממש לא.

שירלי באבד: זה רק לדאוג שהדברים יקרו.

משה גפני: מאיפה את יודעת?

משה גפני: את לא יודעת מה שמה של מי שאחראית על כך ולכן את לא יודעת אולי זה איש פוליטי.

שירלי באבד: לא.

שירלי באבד: אני שכחתי את שמה.

משה גפני: את בטוחה?

שירלי באבד: בטוחה.

זאב אלקין: תשאל אם סגן שר החינוך בעניין.

משה גפני: נכון.

משה גפני: סגן שר החינוך בעניין?

מגלי והבה: תשאל את סגן שר הבריאות.

משה גפני: אני רוצה הסבר.

רוחמה אברהם-בלילא: אני מודה שזאת ההזדמנות שלי שמשה בר סימנטוב יתקשר אלי ויסביר לי.

משה גפני: אני אבקש ממנו שיתקשר אליך, אבל אל תקשרי את זה לפנייה הזאת.

משה גפני: אני לא הולך לעכב את זה.

משה גפני: אני מבקש לא להפעיל נגדי את זה החינוך.

משה גפני: אני לא אעמוד בזה.

ציון פיניאן: רציתי להודיע שקוגן דיבר אתי, הבנתי אותו ואני מבקש להסיר את הרביזיה כי קיבלתי תשובות.

מגלי והבה: אני מצטרף.

משה גפני: רוחמה?

רוחמה אברהם-בלילא: כן.

משה גפני: הרביזיה הוסרה.

משה גפני: אני מתנצל, אני מבקש שלישיבה הבאה תבוא זאת שאחראית על הנושא.

משה גפני: אנחנו נאשר את זה.

משה גפני: אין לנו שום חשד לשום דבר אבל אני באמת לא מבין את הדבר הזה.

משה גפני: את הסברת יפה מאוד ויכול להיות שזה כמו שאת אומרת, שזה חלק מתוכנית כוללת אבל אני לא מבין מהי התוכנית הזאת.

משה גפני: אל תגידי לשר החינוך שלא אישרתי כי אחרת אני אקבל ממני טלפון ואני לא אעמוד בזה.

זאב אלקין: אני מציע פתרון יותר פשוט אדוני היושב ראש.

זאב אלקין: בואו נאשר את זה, תשים רביזיה ותוריד אותה.

משה גפני: בסדר.

משה גפני: אנחנו מצביעים.

משה גפני: בעד אישור פנייה מספר 692 – פה אחד הבקשה אושרה.

משה גפני: אני מגיש רביזיה.

משה גפני: אני מבקש שהגברת תבוא לישיבה הבאה.

זאב אלקין: שלא תהיה מראית עין שאנחנו מעכבים.

משה גפני: בסדר גמור.

משה גפני: פנייה מספר 693 –

מיכה פרלמן: הפנייה נועדה להוסיף תוספת הרשאה לפרויקט המטרונית בחיפה ועוד שני פרויקטים קטנים – פרויקט המסלקה הכלל ארצית ובניית מסוף לתחבורה הציבורית בעיר חדרה.

מגלי והבה: אדוני, בפנייה הקודמת שלהם עשינו רביזיה על העברת תקציב הרשאה להתחייב לבית ג'אן ועדיין לא עשו את זה.

מגלי והבה: דיברתי עם השר ועדיין לא עשו את זה.

מגלי והבה: מה שהבטיחו לנו כאן בוועדה, לא קיימו.

מגלי והבה: זה לא כסף גדול.

מיכה פרלמן: תחום הכבישים אצלנו לצערי מופרד מהתחום בו אני מתעסק.

מיכה פרלמן: אני יכול לבדוק עם הצוות השני מה קרה עם הרביזיה כי לא אני העברתי אותה.

מיכה פרלמן: בכל מקרה, כאן מדובר בענייני תחבורה ציבורית בלבד.

משה גפני: מי אחראי על הכבישים?

מיכה פרלמן: אצלנו באגף, שאול מרידור וערן כהן.

משה גפני: למה אין תשובה למגלי והבה?

מיכה פרלמן: שוב, אם זה היה בתחום אחריותי, הייתי יודע, אבל זה לא בתחום שלי.

מיכה פרלמן: אני מוכן לבדוק את זה.

משה גפני: אנחנו נאשר את הפנייה הזאת, אבל אני מאוד מבקש שהשבוע תהיה תשובה למה זה לא מתבצע.

משה גפני: אני מבקש שתעבירו לחבר הכנסת מגלי והבה וגם אלי.

משה גפני: אנחנו מצביעים.

משה גפני: בעד אישור פנייה מספר 693 – פה אחד הבקשה אושרה.

משה גפני: פנייה מספר 694 –

אמיר רשף: רע"ן מינהל מקרקעי ישראל, אגף התקציבים, משרד האוצר.

אמיר רשף: הפנייה היא פניית סוף שנה של המינהל ולכן יש כאן די הרבה דברים ואני אסביר את העיקריים.

אמיר רשף: יש שינויים בתקציב ההנחות בהתאם לביצוע בפועל של 158 מיליון שקלים.

אמיר רשף: יש תקצוב של 300 מיליון שקלים לתשלומי חלף היטל השבחה בגין עסקאות ושיווקים שביצע המינהל, העברות לרשויות המקומיות כמקובל בחוק.

אמיר רשף: יש תקצוב של 12.5 מיליון שקלים לאחזקת נכסי רשות הפיתוח.

אמיר רשף: יש תקציב הרשאות לפיתוח של 96 מיליון שקלים ועוד 92 מיליון לפינוי מתקנים ביטחוניים.

אמיר רשף: יש העברה של 30 מיליון שקלים למשרד הביטחון לטובת פרויקט צה"ל לנגב.

משה גפני: מה זה חלף היטל השבחה?

אמיר רשף: בכל עסקה שהמינהל מבצע, 10 אחוזים מההכנסות בגין העסקה עוברים לרשות המקומית.

אמיר רשף: זה כסף שמיועד לצרכים ציבוריים כגון פארקים, מדרכות ודברים כאלה.

משה גפני: אנחנו מצביעים.

משה גפני: בעד אישור פנייה מספר 694 – פה אחד הבקשה אושרה.

נסים זאב: אני מבין שזה בעצם פיצוי על כך שהקרקע נלקחת מהרשות עצמה.

משה גפני: כן.

נסים זאב: אלה עשרה אחוזים מהרווחים.

נסים זאב: זאת המשמעות?

נסים זאב: זה פיצוי כי כאילו לוקחים שטח מהרשות המקומות לצרכים אחרים.

אמיר רשף: לא לוקחים שטח מהרשות המקומית כי הקרקע היא אדמת מינהל, אבל כדי שגם הם ייהנו מההשבחה שנעשתה בקרקע ומהעסקה שהניבה הכנסות למדינה, יש הסכם שמעבירים אליהם עשרה אחוזים.

נסים זאב: הסכם בין מי למי, במשרד השיכון?

אמיר רשף: לא, סליחה.

אמיר רשף: זה קבוע בחוק התכנון והבנייה.

משה גפני: פנייה מספר 695 –

אמיר רשף: פניית סוף שנה.

אמיר רשף: יש כאן העברה של 10 מיליון שקלים להעסקת יועצים עבור הוועדות לדיור לאומי.

משה גפני: מי אלה היועצים?

אמיר רשף: כדי שהוועדות יוכלו לעמוד בעומס ובפניות שמגיעות אליהם לאישור, צריך להעסיק יועצים שיבדקו את התוכניות.

משה גפני: איך לוקחים את היועצים האלה?

משה גפני: במכרז?

אמיר רשף: כן.

אמיר רשף: יש כבר התקשרויות קיימות של מינהל התכנון.

אמיר רשף: הוא מרחיב את העסקת היועצים דרך ההתקשרויות האלה.

משה גפני: אנחנו מצביעים.

משה גפני: בעד אישור פנייה מספר 695 – פה אחד הבקשה אושרה.

משה גפני: פנייה מספר 697 -

אנסטסיה סורוקינה: הפנייה נועדה לתגבר את תקציב המינהל האזרחי בסך של שני מיליוני שקלים בהוצאה מותנית בהכנסה שעיקרם תגבור פעולות האכיפה באזור איו"ש.

משה גפני: זה נגד המתנחלים?

אנסטסיה סורוקינה: זה הכול.

אנסטסיה סורוקינה: זה לא נגד המתנחלים.

אנסטסיה סורוקינה: זאת אכיפה נגד גניבות מים, איכות הסביבה ועוד.

משה גפני: סתם צחקתי.

משה גפני: אנחנו מצביעים.

משה גפני: בעד אישור פנייה מספר 697 – פה אחד הבקשה אושרה.

משה גפני: פנייה מספר 700 – פיתוח אזורי תעשייה

דוד שטיינמץ: מדובר כאן בהשלמת תקציב למינהל אזורי פיתוח בסך 40 מיליון שקלים, השלמת תקציב לשנת 2011.

משה גפני: איפה אזורי הפיתוח?

דוד שטיינמץ: נמצא כאן מנחם יחזקאלי שיוכל להתייחס.

משה גפני: בבקשה.

משה גפני: אתמול היה כאן ידון על צומת שוקת.

מנחם יחזקאלי: אזור תעשייה נועם.

מנחם יחזקאלי: אזור התקציב לאזור תעשייה נועם, זה ליד נתיבות, משותף למספר רשויות.

משה גפני: אנחנו מצביעים.

משה גפני: בעד אישור פנייה מספר 700 – פה אחד הבקשה אושרה.

זאב אלקין: אני מבקש רביזיה.

זאב אלקין: אני לא הבנתי.

משה גפני: בסדר.

משה גפני: הפנייה אושרה.

משה גפני: חבר הכנסת אלקין מבקש רביזיה.

משה גפני: הסביר מנחם יחזקאלי שזה בעיקר הולך לאזור התעשייה נועם ליד נתיבות, אבל יש רביזיה ואתה תצטרך אחרי כן להסביר לו כדי שהוא יסיר אותה.

משה גפני: אנחנו ועדה מאוד פלורליסטית וליברלית.

מנחם יחזקאלי: תסתיים השנה ולא נספיק לעשות.

משה גפני: לא חשוב.

משה גפני: לא יקרה שום דבר.

משה גפני: תאמין לי שיש הרבה דברים שמשרד התעשייה צריך לעשות עד סוף השנה והוא לא מספיק.

משה גפני: יהיה עוד משהו.

משה גפני: אני מכיר את חבר הכנסת אלקין, הוא חבר כנסת אחראי, ואתה תסביר לו וכבר היום הוא יסיר את הרביזיה.

משה גפני: עד סוף השנה, המשיח עוד יבוא.

נסים זאב: במגזר הדרוזי, היכן זה בדיוק?

מנחם יחזקאלי: בעידן להבים.

נסים זאב: לא הדרוזי.

נסים זאב: הבדואי.

מנחם יחזקאלי: מדובר על אזור תעשייה עידן הנגב שהוא משותף לרהט, בני שמעון ולהבים.

מנחם יחזקאלי: זה אזור תעשייה גדול שמפתחים אותו עכשיו.

מנחם יחזקאלי: יש דרישה גדולה לפיתוח שם.

מנחם יחזקאלי: מתוך ה-28 מיליון, אלה 24 מיליון שקלים ועוד שני מיליון שקלים לערוער ושני מיליון שקלים לשגב שלום.

נסים זאב: אדוני היושב ראש, אני מבקש שהעמוד הזה תמיד יהיה מונח לפניך כשאתה שומע את טלב אלסאנע זועק שהבדואים מקופחים.

משה גפני: טלב אלסאנע ממשיך לזעוק.

משה גפני: הוא היה כאן אתמול בדיון מהיר שלו והוא טען נגדם ושאל למה לא עושים את אזור התעשייה בצומת שוקת.

משה גפני: אזור התעשייה בצומת שוקת הוא אזור תעשייה גם ליהודים וגם לערבים והוא אומר שזה עומד להיות מיזם עצום אבל הם לא מתקצבים אותו.

משה גפני: 20 מיליון שקלים.

משה גפני: הסיכום היה שאנחנו פונים לראש הממשלה, לשר האוצר ולשר התעשייה לבקש להשקיע את עשרים מיליון השקלים.

מנחם יחזקאלי: מקובל עלינו.

משה גפני: פתרנו את הבעיה.

משה גפני: הוא אמר שזה מקובל עליהם, ה-20 מיליון שקלים.

משה גפני: אני הולך להגיד את זה לטלב אלסאנע.

משה גפני: פנייה מספר 701 –

שירלי באבד: הפנייה נועדה לבצע שינויים פנימיים בתקציב משרד החינוך לפי בקשתו.

משה גפני: מה אלה ההעברות כאן?

משה גפני: מה השינויים הפנימיים?

שירלי באבד: אם אתה רוצה פירוט, אני יכולה לתת לך.

משה גפני: לא פירוט.

משה גפני: זה 312 אלף שקלים.

משה גפני: מה זה?

שירלי באבד: 312 אלף שקלים זה תקציב שעובר למשרד הבריאות לצורך אבחון ילדים.

משה גפני: אנחנו מצביעים.

משה גפני: בעד אישור פנייה מספר 701 – פה אחד הבקשה אושרה.

משה גפני: אגב, למה נכנס כאן גם הסעיף של תמיכה בכוללים בלי שום מספר?

משה גפני: סתם לעצבן אותי?

שירלי באבד: לא, זה משהו טכני.

משה גפני: מי יודע להסביר מי רצה לעצבן אותי?

זאב אלקין: זה פשוט.

זאב אלקין: הם רומזים שיכלו להוריד את הכסף הזה משם אבל לא הורידו משם.

משה גפני: תבדקי אם זה נכון מה שהוא אמר.

משה גפני: הוא אמר ששמתם את זה כאן אבל זה לא קשור לכאן.

שירלי באבד: לא, זה קשור.

שירלי באבד: כל הפניות כאן הן פנימיות.

משה גפני: פנייה מספר 702 –

צחי דוד: הפנייה נועדה לבצע שינויים פנימיים בתקציב משרד הדתות וכן להעביר 350 אלפי שקלים ממשרד הנגב והגליל למשרד הדתות עבור שיפוץ ושיקום מערת המכפלה וכן לביצוע שינויים פנימיים.

משה גפני: אנחנו מצביעים.

משה גפני: בעד אישור פנייה מספר 702 – פה אחד הבקשה אושרה.

משה גפני: פנייה מספר 705 -

צחי דוד: הפנייה נועדה לתקצוב 108 אלפי שקלים במשרד השיכון.

משה גפני: לא, אתה מדבר על משהו אחר.

משה גפני: אנחנו מדברים על פנייה מספר 705.

משה גפני: 18 מיליון שקלים לפיתוח הנגב והגליל.

צחי דוד: אני אגיע גם לזה.

צחי דוד: אני מסביר את הכול.

צחי דוד: הפנייה נועדה לתקצוב 18 מיליון שקלים בהתאם לסיכום התקציבי עם משרד הנגב והגליל וכן 16 מיליוני שקלים בהרשאה להתחייב לפיתוח העיר מודיעין.

צחי דוד: בנוסף נועדה הפנייה לתקצוב 108 מיליון שקלים בהוצאה מותנית בהכנסה בהתאם לגידול בתחזית ההכנסות של המשרד.

משה גפני: מה זה מודיעין?

צחי דוד: מדובר בהמשך פיתוח העיר.

צחי דוד: לאחרונה עבר אישור של מתחם נוסף בן אלף יחידות דיור.

צחי דוד: מדובר בתקצוב הרשאה להתחייב כנגד הכנסות מפיתוח מקבלנים.

משה גפני: אנחנו מצביעים.

משה גפני: בעד אישור פנייה מספר 705 – פה אחד הבקשה אושרה.

משה גפני: פנייה מספר 710 -

אריאל לוין: הפנייה נועדה לאישור הסכם עמידר.

אריאל לוין: עמידר מנהלת עבור מדינת ישראל 45 אלף דירות דיור ציבורי וכנגד הניהול הזה היא מקבלת עמלה ותקציבים נוספים לשיפוצים.

אריאל לוין: לצורך כך היא מתוקצבת ב-989 מיליוני שקלים לחמש שנים, חוזה חמש שנתי בהרשאה להתחייב אשר מימונו הוא פנימי.

אריאל לוין: העמלה משולמת כנגד הכנסות משכר דירה.

אריאל לוין: בנוסף מיועדת הפנייה לתקצוב 26 מיליוני שקלים להוסטלים לקשישים, גם לחמש שנים, אשר מנוהלים על ידי עמידר בפטור ממכרז.

משה גפני: זה הרבה כסף.

משה גפני: מיליארד ו-15 מיליון שקלים.

אריאל לוין: כן.

אריאל לוין: אני שוב מדגיש שמדובר בהרשאה להתחייב כאשר המימון הנו מהכנסות משכר דירה.

אריאל לוין: מדובר על תקצוב לחמש וחצי שנים ולא על תקצוב חד שנתי.

קריאה: יש הסכם עם חברת עמידר שנחתם ב-2004 לחמש שנים ועכשיו יש תקופה נוספת של חמש שנים.

משה גפני: זה בסדר?

משה גפני: אתם מעוניינים בזה?

קריאה: כן.

משה גפני: אנחנו מצביעים.

משה גפני: בעד אישור פנייה מספר 710 – פה אחד הבקשה אושרה.

אורי אריאל: היושב ראש, לסדר, אני מבקש רביזיה על ההעברה למינהל האזרחי.

משה גפני: בסדר.

משה גפני: חשבתי שכבר הסתדרת אתם.

אנסטסיה סורוקינה: אפשר לשאול מה אפשר לעשות כדי שהרביזיה תוסר?

אורי אריאל: לפי הערכתי אנחנו נשוחח עם ראש המינהל האזרחי כדי להבין בדיוק מה.

אנסטסיה סורוקינה: שידבר אתי?

אורי אריאל: כן.

משה גפני: תדאגי שראש המינהל האזרחי ידבר עם חבר הכנסת אורי אריאל.

משה גפני: הוא בחור טוב, אבל מאוד קשה.

משה גפני: פניות מספר 712 עד 716 –

שירלי באבד: הפנייה נועדה להעביר ממשרד ראש הממשלה למשרד החינוך 18 מיליון שקלים לטובת התכנית הרב שנתית לדרוזים ולצ'רקסים.

שירלי באבד: בנוסף, מיליון שקלים לטובת קידום אורח חיים בריא בתנועות הנוער ו-450 אלף שקלים לטובת ימי הדרכה ושעות השתלמות להטמעת תוכנית התקשוב ביישובי עוטף עזה.

משה גפני: אנחנו מצביעים.

משה גפני: בעד אישור פניות מספר 712–716 – פה אחד הבקשה אושרה.

משה גפני: פנייה מספר 718 -

ראובן להבי: משרד הפנים.

ראובן להבי: הפנייה נועדה לבצע שינויים פנימיים בתקציב הרשויות המקומיות להגדלה של מענק האיזון ב-125 מיליון שקלים, 40 מיליון שקלים למענקים להתיישבות צעירה, 35 מיליון שקלים מענקים ביטחוניים לרשויות באיו"ש.

משה גפני: 125 זה למענקי איזון?

ראובן להבי: אמת.

אורי אריאל: אני מבקש רביזיה.

משה גפני: רגע.

משה גפני: עוד לא אישרתי את זה.

משה גפני: על מה מענקי האיזון?

ראובן להבי: העמדת מענק האיזון על 2 מיליארד ו-775 מיליון שקלים על פי החלטת מרכז השלטון המקומי עם ראש הממשלה.

ציון פיניאן: זאת השלמה לשני מיליארד ו-750 מיליון.

ציון פיניאן: ב-2012 יש שני מיליארד ו-850 מיליון שקלים.

משה גפני: אורי, אתה הולך להגיש על זה רביזיה?

אורי אריאל: שהיא שכנעה אותי לא להגיש.

משה גפני: אנחנו מצביעים.

משה גפני: בעד אישור פנייה מספר 718 – פה אחד הבקשה אושרה.

משה גפני: תודה רבה.

משה גפני: אני עוצר כאן ואנחנו ממשיכים את ההעברות מחר.

משה גפני: אני מוסיף את זה לסדר ההעברות מחר.